CELEX: 32020D0793
Language: hu
Date: 2020-06-12 00:00:00
Title: A Tanács (EU) 2020/793 határozata (2020. június 12.) az Európai Unió által a Közlekedési Közösség regionális irányítóbizottságában bizonyos igazgatási és személyügyi kérdések, valamint a Közlekedési Közösségre vonatkozó pénzügyi szabályzat meghatározása tekintetében képviselendő álláspontról

17.6.2020   
               
               
                  HU
               
               
                  Az Európai Unió Hivatalos Lapja
               
               
                  L 193/11
               
            
         A TANÁCS (EU) 2020/793 HATÁROZATA
         (2020. június 12.)
         az Európai Unió által a Közlekedési Közösség regionális irányítóbizottságában bizonyos igazgatási és személyügyi kérdések, valamint a Közlekedési Közösségre vonatkozó pénzügyi szabályzat meghatározása tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére és 100. cikke (2) bekezdésére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Közlekedési Közösséget létrehozó szerződést (a továbbiakban: szerződés) az Unió az (EU) 2017/1937 tanácsi határozatnak (1) megfelelően aláírta. A szerződésnek az Unió nevében történő jóváhagyására 2019. március 4-én az (EU) 2019/392 tanácsi határozattal (2) került sor, amely 2019. május 1-jén lépett hatályba.
                  
               
                     (2)
                  
                  
                     A szerződés regionális irányítóbizottságot hozott létre a szerződés igazgatása és megfelelő végrehajtása céljából. A szerződés előírja a regionális irányítóbizottság számára, hogy szabályokat fogadjon el a Közlekedési Közösség állandó titkársága személyzetének munkafeltételeire vonatkozóan, valamint hogy a költségvetés végrehajtására, illetve a könyvelésre és a könyvvizsgálatra vonatkozó eljárást meghatározó határozatot fogadjon el.
                  
               
                     (3)
                  
                  
                     A regionális irányítóbizottságnak a közeljövőben határozatokat kell elfogadnia a Közlekedési Közösség személyzetére vonatkozó utazási szabályzatról, a Közlekedési Közösség üléseire szakértőként meghívott, a Közlekedési Közösség állandó titkárságához nem tartozó személyek költségeinek megtérítésére vonatkozó szabályokról, valamint a Közlekedési Közösségre alkalmazandó pénzügyi szabályzatról és ellenőrzési eljárásokról.
                  
               
                     (4)
                  
                  
                     Helyénvaló meghatározni az Unió által a regionális irányítóbizottságban képviselendő álláspontot, mivel ezek a határozatok a Közlekedési Közösség állandó titkársága megfelelő működéséhez szükségesek és kötelezőek lesznek az Unióra nézve,
                  
               ELFOGADTA EZT A HATÁROZATOT:
         
            1. cikk
            Az Unió által a Közlekedési Közösséget létrehozó szerződéssel felállított regionális irányítóbizottságban a Közlekedési Közösség személyzetére vonatkozó utazási szabályzattal, a Közlekedési Közösség üléseire szakértőként meghívott, a Közlekedési Közösség állandó titkárságához nem tartozó személyek költségeinek megtérítésére vonatkozó szabályokkal, valamint a Közlekedési Közösségre alkalmazandó pénzügyi szabályzattal és ellenőrzési eljárásokkal kapcsolatban képviselendő álláspont a regionális irányítóbizottság vonatkozó határozattervezetein alapul (3).
            Ezen határozattervezetek kisebb módosításairól a regionális irányítóbizottságban részt vevő európai uniós képviselők újabb tanácsi határozat nélkül is megállapodhatnak.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. június 12-én.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (1)  A Tanács (EU) 2017/1937 határozata (2017. július 11.) a Közlekedési Közösséget létrehozó szerződésnek az Európai Unió nevében történő aláírásáról és ideiglenes alkalmazásáról (HL L 278., 2017.10.27., 1. o.).
         
            (2)  A Tanács (EU) 2019/392 határozata (2019. március 4.) a Közlekedési Közösséget létrehozó szerződésnek az Európai Unió nevében történő megkötéséről (HL L 71., 2019.3.13., 1. o.).
         
            (3)  Lásd az ST 8100/20 dokumentumot a http://register.consilium.europa.eu oldalon.